次諸公詩韻
作者：陳造
朝代：宋

paragraphs: 牆圍護風煙，簷影納紅綠。
城西百弓地，論價指和玉。
滄浪取具體，輞川儼遺躅。
年時得小憩，振衣休汗足。
山靈不留人，定復厭棖觸。
坐想散花女，深堂伴金粟。
今年桃李月，僮馬幾裝束。
竟成夢魂到，永歎春事促。
此亦志願違，世有谿壑欲。
似聞偕六逸，碧酒仍艷曲。
風鶴羽人下，露花妃子浴。
詩卷肯屬我，爲洗顔面俗。
元亮晚耒耜，彌明舊符籙。
可須白月前，熠熠度螢燭。